Breiðablik er enn ósigrað á toppi efstu deildar karla í fótbolta. Blikar eru nú með fimm stiga forskot á KA sem er í öðru sæti að sjö leikjum loknum.
Breiðablik tók á móti nýliðum Fram á Kópavogsvelli í miklum markaleik. Eftir góða byrjun Blika tókst Fram að jafna metin og þegar 20 mínútur voru til leiksloka var staðan orðin 3-3. Omar Sowe tryggði heimamönnum hins vegar stigin þrjú með marki á 87. mínútu og 4-3 niðurstaðan í Kópavogi. Breiðablik hefur því enn ekki tapað stigum í Bestu deild karla og er eitt á toppnum með 21 stig eftir sjö umferðir. Á Hlíðarenda sóttu ríkjandi Íslandsmeistarar Víkings stigin þrjú með 3-1 sigri á Val. Eftir sigur Víkings eru Valur og Víkingur með 13 stig og í 4. og 5. sæti. KA er í 2. sætinu með 16 stig og Stjarnan í því þriðja með 14.
Bandaríkjamaðurinn Justin Thomas tryggði sér sigurinn á PGA-meistaramótinu í golfi í gærkvöld eftir mikla dramatík. Sílemaðurinn Mito Pereira hóf lokadaginn einn í toppsætinu og var þar enn þegar komið var á lokaholuna. Þar lenti hann í miklum hremmingum og fékk tvöfaldan skolla, við það var hann kominn á fjögur högg undir par samanlagt, og missti af sigrinum. Þess í stað fóru Bandaríkjamennirnir Justin Thomas og Will Zalatoris, sem voru búnir með hringinn á fimm undir pari, aftur út á völl og í umspil um sigurinn. Leiknar voru þrjár holur í umspilinu þar sem besta skorið dugði til sigurs. Thomas lék einu höggi betur á holunum þremur samanlagt og hann tryggði sér því sigurinn. Þetta er í annað sinn sem Justin Thomas fagnar sigri á PGA-meistarmótinu en þetta eru einu tveir sigrar hans á risamótum í golfi.
Úrslitaeinvígi Reykjavíkurstórveldanna Fram og Vals um Íslandsmeistaratitilinn í handbolta kvenna heldur áfram í klukkan hálf átta í kvöld þegar Valur fær Fram í heimsókn á Hlíðarenda. Fram vann fyrsta leikinn í Safamýrinni með einu marki eftir ótrúlegan leik, 28-27. Vinna þarf þrjá leiki til að tryggja Íslandsmeistaratitilinn og því ljóst að Fram getur komið sér í vænlega stöðu með sigri í kvöld en Valskonur geta jafnað í 1-1.
Breiðablik vann Fram í miklum markaleik í Bestu deild karla í fótbolta í gærkvöld, 4-3. Breiðablik hefur unnið alla leiki sína í deildinni í vor og er nú með 5 stiga forskot á toppi deildarinnar.